User:Kunal8944

বোহার হাই স্কুলের ইতিবৃত্ত
ভূমিকা : বিগত ও তিন-চার দশক ধরে স্থানীয় তথা আঞ্চলিক ইতিহাস চর্চার সাথে সাথে লেখারও প্রবণতা বেড়েছে। বর্তমানের শিক্ষিত যুবসমাজও চায় নিজের আঞ্চলিক ইতিহাস জানতে ও পড়তে। জাতীয় স্তরের ইতিহাস কে সম্পূর্ণরূপে গঠন করতে গেলে স্থানীয় ইতিহাসের প্রাসঙ্গিকতা অনেক। আঞ্চলিক ইতিহাস চর্চার একান্ত প্রচেষ্টার ফলেই আজ আমরা অজ্ঞ্যাত, অখ্যাত  অনেক জায়গা তথা জিনিসকে নতুন রূপে নতুন ভাবে জানছি। স্থানীয় ইতিহাস রচনার আলোকে এসেছে অনেক প্রান্তিক গ্রাম, বহু হারিয়ে যাওয়া নদী, ভগ্নপ্রায় মন্দির-স্থাপত্য, প্রবাদ প্রাচীন গাছ-মেলা-পূজা, বিভিন্ন অখ্যাত শিক্ষাপ্রতিষ্ঠান আরও অনেক কিছুই। দিন যতই এগোবে স্থানীয় ইতিহাসের সন্ধান ততই বাড়বে, বাড়বে ইতিহাসের আলোকে উঠে আসা নতুন অনেক স্থান, তত্ত্ব, তথ্য ইত্যাদি। যা আমাদের ইতিহাসকে আরও সমৃদ্ধ করবে।

আমি পঞ্চম থেকে দ্বাদশ শ্রেণী পর্যন্ত পায় ৯ বছর অধ্যায়ন করেছি। গত ২০১৬ সালে কালপঞ্জিকার হিসেবে অখ্যাত এই শিক্ষা প্রতিষ্ঠানটি তার ১০০ বছরের যাত্রা পথ অতিক্রম করে, এখনো তার যাত্রা অখুন্ন রেখেছে। এই সুদীর্ঘ পথের সূচনা থেকে বর্তমান সময় পর্যন্ত এর পথচলার তথ্যভিত্তিক বর্ণনা তুলে আনার চেষ্টা করেছি আমি আমার প্রকল্পে। প্রায় ১০৬ বছর বয়সেও মেরুদন্ড শক্ত করে প্রগতির দিকে তাকিয়ে থাকা আমার স্কুলের নাম ‘বোহার হাই স্কুল (উঃ মাঃ)’। তথ্য নির্ভর বিবরণী সংযুক্ত আমার প্রকল্পের বিষয়টি হলো ‘বোহার হাই স্কুল(উঃ মাঃ) এর  ইতিবৃত্ত ’।

বর্ধমানের টুকরো কথা : আজ যা বর্তমান কাল তা অতীত এই সংজ্ঞাকে স্বীকৃতি দিয়েই বর্ধমান-ও আজ ইতিহাসের পাতায়।বিভিন্ন সমেয় বিভিন্ন জায়গা খনন করে পাওয়া গেছে বর্ধমানের প্রাচীনত্তের প্রমাণ। আজ থেকে প্রায় সাত হাজার বছর আগে যে বর্ধমানের অস্তিত্ব ছিল তার প্রমাণ মেলে দুর্গাপুরের বীরভানপুর এলাকায় প্রাপ্ত প্রত্নশিল্প বস্তুর নিদর্শন থেকে, এছাড়াও পান্ডু রাজার চিবি, বানেশ্বর ডাভার উৎখননস্থল, ভরতপুরের প্রাপ্ত মৃন্ময়পাত্র, জৈন আচরঙ্গ সূত্র এমনকি ‘মার্কেন্ডেয় পুরান, বর্তমানের প্রাচীনতত্ত্বের কথা জানান দেয়। তবে বর্ধমানের নাম বর্ধমান কেন হল ? তা নিয়ে আজও চলে বিভিন্ন প্রকার তত্ত্বের দ্বন্দ্ব, কেউ বলেন ‘মহাবীর বর্ধমান’- এর নামানুসারে ‘বর্ধমান’ নামকরণ আবার অনেকের মতে ‘বর্ধমান’ নামটি ইংরেজদের দান। তবে অতি প্রাচীনকালে বর্ধমানের নাম ‘অস্থিনগর’ ছিল বলে জানা যায়। আবার জাহাঙ্গীর এই অঞ্চলেরই নাম দিয়েছিলেন ‘শরিকাবাদ’ পরগনা, এ তথ্যও মেলে। তবে অতীত হোক বা বর্তমান বর্ধমান কিন্তু চিরকালই রত্নগর্ভা। ভূপ্রাকৃতিক বৈচিত্র সমৃদ্ধ এই বর্ধমান রাজ্য ছাড়িয়ে দেশকে দিয়েছে বিপুল অন্নের সংস্থান, দিয়েছে শিল্প আবার বিপ্লবী থেকে শিল্পী, সাহিত্যিক, বৈজ্ঞানিক, প্রতিপত্তিযুক্ত ব্যবসায়ী আরও বিভিন্ন ক্ষেত্রে বর্ধমানের সন্তানরা নিজেদের কৃতিত্ব রেখেছে। দামোদর নদ তীরবর্তী উন্নয়নশীল একটি অঞ্চল হল বর্ধমান, যা আজকালের নিয়মে ও প্রশাসনিক সুবিধার্থে বিভিন্ন আঞ্চলিক পরিবর্তনের পর দুটি ভাগে বিভক্ত হয়েছে – (i) পূর্ব বর্ধমান ও (ii) পশ্চিম বর্ধমান। পূর্ব এবং পশ্চিম মিলিয়ে বর্ধমানের সম্পূর্ণ আয়তন ৭ হাজার ২৪ বর্গ কিলোমিটার। কিন্তু বর্তমানে পশ্চিমবঙ্গ রাজ্যে দুটি পৃথক জেলার সম্মান পায় পূর্ব ও পশ্চিম বর্ধমান।

বোহার গ্রাম সম্পর্কে : বর্তমান পূর্ব বর্ধমান জেলাটি ৩১ টি ব্লকে এবং এই ব্লকগুলি আবার বেশ কয়েকটি পঞ্চায়েতে বিভক্ত এই পূর্ব বর্ধমান জেলার পূর্বে মেমারি-২ নং ব্লক অন্তস্থ বোহার ২-নং পঞ্চায়েতের একটি গ্রাম হল বোহার। গ্রাম সমগ্র কথিত আছে প্রাচীন এই গ্রামের প্রাকৃতিক সৌন্দর্যের ‘বাহার’ থেকেই এই গ্রামের নামকরণ হয়েছিল ‘বোহার’। যদিও বর্তমানে সৌন্দর্যের ছিটেফোঁটাও নজরে আসে না। তাই এই নামকরণ কতটা যথাযথ তা নিয়ে আমি যথেষ্ট সন্দিহান। ১৯৭৩ খ্রিস্টাব্দে পঞ্চায়েত রাজ  শাসনব্যবস্থা চালুর আগে পর্যন্ত এই গ্রামটি ছিল বর্ধমান রাজ দ্বারা শাসিত মোতেয়ালী জমিদারের অধীনে। দামোদরের জলে পুষ্ট যে ‘বল্লুকা’ নদী পূর্ব বর্ধমানের পশ্চিম থেকে পূর্বে মাবন বরাবর এসে ধাত্রীগ্রাম এর খোরের নদী হয়ে গঙ্গায় মিশেছিল, তারই তীরে প্রথমে নদী কেন্দ্রিক বাণিজ্য ও পরে কৃষিকে কেন্দ্র করে গড়ে ওঠা অন্যতম একটি গ্রাম সভ্যতার নাম ‘বোহার ‘। যদিও কালের অমোঘ নিয়মে আর মানুষের কলেবরে ‘বল্লুকা’ নদীর বর্তমান চিহ্ন খুঁজে পাওয়া দুষ্কর। কোথাও বা সেই বৃহৎ নদী আজ ব্যক্তিগত পুকুর, কোথাও চাষের জমি আবার কোথাও বাসযোগ্য বাসস্থান। তবে মাটি খুঁড়ে প্রাপ্ত খলামকুছির নমুনা থেকে বল্লুকা নদীর গতিপথ ও তার তীরেই যে গড়ে উঠেছিল বোহার গ্রাম এই বক্তব্যের সত্যতা প্রমাণিত হয়। বর্ধমান থেকে কালনা বা কৃষ্ণনগর (ভায়া ধাত্রীগ্রাম) বাস চাপলে ৪২ কিলোমিটার অতিদূরে বোহার বাস স্টপ আর সেখান থেকেই বোহার গ্রামের মোটামুটিভাবে এলাকার সূচনা। একেবারে প্রতিষ্ঠানলগ্নের ইতিহাস জানা না গেলেও প্রায় ঊনবিংশ শতক থেকে পঞ্চায়েতে রাজ প্রতিষ্ঠার আগে পর্যন্ত যে বোহার গ্রাম ছিল মোতেয়ালী জমিদার ভক্ত এলাকা, তার প্রমাণ মিলে গ্রামের আনাচে-কানাচে। বোহার বাজারে কাছারিবাড়ি ও বোহার গ্রাম্যমধ্যস্থ নাচমহলের ধ্বংসাবশেষ আজ বর্তমান। তবে জমিদারি শাসনকাল ও তাদের বর্তমান বংশধর সম্পর্কে বর্তমান গ্রামবাসীরা ততটা ওয়াকিবহল নয়।

সপ্তাহে মঙ্গল ও শুক্রবারে হাট যা চারপাশের কয়েকটি গ্রামের মানুষের রোজগার ও মেলবন্ধন ক্ষেত্রে। জমিদারী আমলে মানুষের দৈনন্দিন দ্রব্যের জোগানের জন্য চালু করা হয়েছিল এই হাট, বর্তমানে তার পরিসর কমলেও সূচনালগ্নের প্রাচীন কুয়োতলাতে আজও হাট বসে। পোস্ট অফিস, পঞ্চায়েত অফিস, দুটি উচ্চ বিদ্যালয়, একটি প্রাথমিক বিদ্যালয়, একটি লাইব্রেরী সহ ২০১১ সালের আদমসুমারী অনুযায়ী প্রায় ৯,০৫৭ জন গ্রামবাসী প্রভৃতি নিয়ে কৃষি প্রধান এই গ্রাম স্বচ্ছন্দের সাথে আজ উন্নয়নশীলতার ধারাকে অক্ষুন্ন রেখেছে। জনসংখ্যায় মুসলিম সংখ্যাধিক্য চোখে পড়লেও গ্রামের অভ্যন্তরে মন্দির ও মসজিদ দুটোকেই দেখতে পাওয়া যায়। তাই বলা চলে হিন্দু মুসলমান ভেদাভেদ ভুলে গ্রামে দুই জাতির মানুষেরই সহাবস্থান বর্তমান।

বিদ্যালয়ের বর্তমান অবস্থান : বোহার গ্রামের ঠিক মাঝে অবস্থিত একশত বছরের পুরনো প্রতিষ্ঠান ‘বোহার হাই স্কুল(উঃ মাঃ)’ বোহার বাস স্টপ থেকে পায়ে হেঁটে তিন থেকে চার মিনিট হাঁটা পথে গ্রাম মধ্যে প্রবেশ করলে নজরে পরে গ্রাম মধ্যস্থ প্রধান রাস্তার একদম গায়েই চারিদিক দ্বিতল-ত্রিতল বিল্ডিং দ্বারা পরিবেষ্টিত এই বিদ্যালয় যা, বোহার গ্রামের তথা সমগ্র অঞ্চলের গর্ব এবং বহু ছাত্র-ছাত্রীর ভবিষ্যৎ কারিগর। গ্রামকেন্দ্রে মেরুদন্ড সম  শতবর্ষীয় এই বিদ্যালয়টি প্রাক স্বাধীনতা পর্বকে অতিক্রম করে স্বাধীনোত্তর পর্বেও এগিয়ে চলেছে এবং তার নিজের ইতিহাসের পাতায় একের পর এক পৃষ্ঠাকে সংযোজিত করে চলেছে।

বোহার হাই স্কুল (উঃ মাঃ) এর ইতিহাস : বর্তমানে যেখানে আজ বোহার হাই স্কুল (উঃ মাঃ) দাঁড়িয়ে সেটা তার প্রথম প্রতিষ্ঠা স্থল নয়। আজ বর্তমানে যেখানে ‘বোহার মাদ্রাসা আবাসিক স্কুল’ সেখানেই হয়েছিল শতাব্দী প্রাচীন ‘বোহার হাই স্কুল (উঃ মাঃ)’ বিদ্যালয়টির যাত্রার সূচনা। তারপর অনেকটা সময় অতিবাহিত হবার পর তাকে সরিয়ে আনা হয়েছিল আজকের অবস্থানে।

মতায়ালী জমিদার মরহুম সৈয়দ আব্দুল্লা অল মুসাভি সাহেব-এর উদ্যোগে একটি মক্তব এবং পুঁথি সংগ্রহশালা প্রতিষ্ঠিত হয়েছিল, যার নাম ছিল ‘বোহার জ্বালালিয়া মাদ্রাসা’। বর্তমানে এই পুঁথি সংগ্রহশালাটি স্থানান্তরিত হয়েছে কলকাতার ‘ন্যাশনাল লাইব্রেরি’র একটি কক্ষে। এই মক্তব্টিকে কেন্দ্র করেই মহান পন্ডিত জমিদার মরহুম সৈয়দ আব্দুল্লা অল মুসাভি সাহেব ১৯১৬ সালে ১২ ই নভেম্বর, প্রতিষ্ঠা করেন ‘বোহার জ্বালালিয়া এম.ই. স্কুল’। বিদ্যালয়ে প্রাপ্ত পুরানো দলিলে অঙ্কিত সিলমোহর থেকে এই বক্তব্যের সত্যতা প্রমাণিত। এছাড়াও বিদ্যালয়ের প্রশাসনিক কাগজপত্রে উল্লেখিত মেমো নং 743dt8.4.1947 wef-1.1.47 উপরিউক্ত বক্তব্যকে প্রমাণের সাথে প্রতিষ্ঠা করেছে।

এই বিদ্যালয়টি প্রতিষ্ঠিত হওয়ার পর থেকে ১৯৫০ সাল পর্যন্ত ২২ হাজার ওয়াকজ এস্টেট (কোচবিহার) নিয়মিত বার্ষিক অনুদান দিত। ১৯৫১ সালে এই বিদ্যালয়ের নামকরণ হয় ‘বোহার এক্সটেন্ডেড এম.ই. স্কুল’ এবং সপ্তম ও অষ্টম শ্রেণীর ক্লাসও শুরু হয়। কিন্তু এর পর থেকে ওয়াকজ এস্টেট থেকে অনুদান আসা বন্ধ হয়ে যায় এবং সরকারি অনুমোদনও লাভ করতে না পেরে বিদ্যালয়টি বন্ধের মুখে পতিত হয়।

বিদ্যালয়ের এই শোচনীয় সময়ে বলাইচন্দ্র ঘোষ, অমূল্যচন্দ্র লাহা, কালীচরণ লাহা প্রমুখ গ্রামবাসীর ঐকান্তিক উদারচেতা চেষ্টায় আজকের স্থানে উঠে আসে বিদ্যালয়টি। নতুন এই স্থানটি বিদ্যালয় কে সংস্থান দেন কালিপদ লাহা নামের একজন গ্রামবাসী। কালিপদ লাহা মহাশয়ের দেওয়া তিন থেকে চার শতক জমিতে শুরু হয় বিদ্যালয়ের পথচলা। এখন যদিও জায়গা কিনে বিস্তৃতি বাড়িয়েছে বিদ্যালয়টি, প্রায় ১৮ শতক এলাকা জুড়ে বর্তমানে অবস্থান করছে বিদ্যালয়টি। যদিও কিছু বছর আগে পর্যন্ত কালিপদ লাহা মহাশয়ের বর্তমান বংশধররা তাঁর দেওয়া জমির মালিকানা নিয়ে বিদ্যালয়ের বিরুদ্ধে বিভিন্ন সমস্যা তৈরি করতে চেয়েছিল, কিন্তু স্কুল কর্তৃপক্ষের কাছে থাকা দলিলনামা তাদের তৈরি করা সমস্যাটিকে বাড়ার আগেই নিস্তেজ করেছে।

বিদ্যালয়ের স্থান পরিবর্তন কে কেন্দ্র করে সঙ্গতি : এই বিদ্যালয়ের স্থানান্তরকরণের ইতিহাস বিদ্যালয়ের জন্য মোটেও সুখকর নয়। ১৯৫১-৫২ সালে বিদ্যালয়কে কেন্দ্র করে শুরু হয়েছিল হিন্দু-মুসলিম জাতিসংঘতি। জনশ্রুতি আছে যে বিদ্যালয়ে কোন জাতির মানুষের অধিপত্য থাকবে এবং কাদের কথায় বা শাসনে প্রতিষ্ঠানটি চলবে তা নিয়ে জাতিসংঘাত চরমে উঠেছিল। কিন্তু এই সংঘাতের বারবাড়ন্ত কতটা ছিল তার প্রমাণ কোনোভাবেই পাওয়া যায়নি। ঠিক এই সময় বিদ্যালয়ের বেহাল স্থবিরতা কাটাতে এগিয়ে আসেন গ্রামেরই এক প্রভাবশালী তথা বরেণ্য ব্যক্তি অমিতাভ সিংহ রায় মহাশয়।

বিবাদমান দুই পক্ষকে সংঘাত বিচ্যুত করে তাঁরই ঐকান্তিক প্রচেষ্টায় এবং পূর্বে উল্লেখিত গ্রামবাসীদের চেষ্টায় বর্তমানের স্থানে বিদ্যালয়টি প্রতিষ্ঠিত হয়। মাননীয় অমিতাভ সিংহ রায়ের চেষ্টার ফলেই ১৯৫৬ সালে সরকারি অনুমোদন পেয়ে গড়ে ওঠে,‘বোহার-টু ক্লাস জুনিয়র হাই স্কুল’ মেমো নং হল 1663-28.12.55 wef-1.1.56 । এই সময় থেকে শুরু হয় বিদ্যালয়ের একের পর এক রূপান্তরকরন।

বিদ্যালয়টির রূপান্তরকরন : টু-ক্লাস জুনিয়ার স্কুল অনুমোদন পাওয়ার অনেক আগে থেকেই বিদ্যালয়ে ছিল জাতি-ধর্ম-লিঙ্গ ভেদে সকলের অবাধ প্রবেশাধিকার। বোহার জ্বালালিয়া এম.ই.স্কুল ও এক্সটেন্ডেড এম.ই. স্কুল যখন ছিল তখন বিদ্যালয়ের পড়াশোনার মাধ্যম ছিল ইংরেজি। কিন্তু ১৯৫৬ সালের পর থেকে বাংলা ভাষাতেই শুরু হয় পঠনপাঠন। প্রথম দিকে এই বিদ্যালয়ে এলাকার প্রভাবপ্রতি পত্তিশালী বাড়ির ছেলেমেয়েরা আসত পড়াশোনার জন্য, ধীরে ধীরে বোহার, গোলামপাড়া, জাখড়া সহ এক বিশাল অঞ্চলের প্রাথমিক শিক্ষার কেন্দ্রবিন্দু হয়ে ওঠে বিদ্যালয়টি।

১৯৬৪ সালে বিদ্যালয়ের কলেবর আরও বৃদ্ধি পায়। সরকারি অনুমোদন পেয়ে বিদ্যালয়ের নাম হয় ‘বোহার ফোর ক্লাস জুনিয়ার স্কুল’ মেমো নং-17/70/327-70 at 13.8.15 w.e.f-1.1.64 । ১৯৬৮ সালে বিদ্যালয়ে নবম শ্রেণী খোলা হয়। কিন্তু ১৯৬৯ সালে বিদ্যালয়ে ছাত্রসংখ্যা কম থাকায় উচ্চ বিদ্যালয় হিসেবে সরকারি অনুমোদন পাওয়া থেকে বঞ্চিত হয়। আবারও এগিয়ে আসেন সিংহ রায় মহাশয়, এলাকায় ঘুরে গণ্যমান্য প্রতিপত্তিশালী ব্যক্তিদের বুঝিয়ে বাড়ি বাড়ি গিয়ে অভিভাবকদের বুঝিয়ে ছেলেমেয়েদের এই বিদ্যালয়ে নিয়ে এলেন। ১৯৭০ সালে বিদ্যালয়ের মুকুটে সংযোজিত হল মাধ্যমিক বিদ্যালয়ের স্বীকৃতি, মেমো নং-3577/g at 22.6.71 w.e.f-1.1.70 ।

এরপর বেশ কয়েকটা বছর বোহার ২-নং পঞ্চায়েত এলাকাসহ আশেপাশের বেশ কয়েকটি এলাকা থেকে ছেলেমেয়ে নির্বিশেষে এই বিদ্যালয়ে এসে পড়াশোনা করতে থাকে। ইতিমধ্যে বিদ্যালয়টি তার সুনাম বাড়িয়েছিল অনেকখানি। কিন্তু ১৯৮০-র দশক থেকে মেয়েদের অনুপস্থিতি ও বিদ্যালয়ে আসার অনীহা তৎকালীন শিক্ষক-শিক্ষিকা থেকে সম্পাদক সকলকে ভাবিয়ে তুললে তারা এর কারণ অনুসন্ধানে লেগে পড়েন। অনুসন্ধান করতে গিয়ে তারা জানতে পারেন যে গ্রামের সাধারণ মেয়েরা বেশিরভাগই খেটে খাওয়া পরিবার থেকে আগত এবং তৎকালীন গ্রামীন অর্থনীতিও বর্তমানের ন্যায় উজ্জ্বল ছিল না, তাই সাধারণ বাড়ির মেয়েরা ছিল স্বল্প পোশাকী এবং সেই পোশাকের মধ্যেও ছিল স্পষ্ট দীনতার ছাপ। তাই মেয়েদের সংকোচকে দূরে রেখে শিক্ষার আলো প্রজ্বলিত করতে বিদ্যালয়টিকে দুটি শিফটের বিদ্যালয়ে রূপান্তরিত করা হয়। যেখানে সকলের শিফটে মেয়েদের এবং দুপুরের শিফটে ছেলেদের পঠন-পাঠনের ব্যবস্থা শুরু হয়। এইভাবে বেশিদিন বিদ্যালয় পরিচালনা সম্ভব নয় অনুমান করে অমিতাভ সিংহ রায় মহাশয় নিজ উদ্যোগে ১৯৮৫ সালে বোহার গ্রামের আর এক প্রান্তে প্রতিষ্ঠা করলেন পশ্চিমবঙ্গ সরকার অনুমোদিত ‘বোহার গার্লস হাই স্কুল’। এর ফলে মেয়েদের পৃথক শিক্ষা ও সামাজিক নিরাপত্তার সংস্থান হল সাথে সাথে। বিদ্যালয়টি তার চূড়ান্ত স্বীকৃতি লাভ করে ১৯৯৭-৯৮ সালে। ‘বোহার হাই স্কুল’ হয়ে ওঠে ‘বোহার হাই স্কুল (এইচ.এস) মেমো নং- DS(A)SD4244(14)/Re/og/98 22.07.98 w.e.f-1998-19 । অর্থাৎ অবশেষে বিদ্যালয়টি একাদশ ও দ্বাদশ শ্রেণীর অনুমোদন পায়, যা এখনও বল আছে। এখানে উল্লেখ্য যে বোহার হাই স্কুল (উঃ মাঃ) Only For Boys বিদ্যালয় হলেও, একাদশ ও দ্বাদশ শ্রেণীতে এটি ছেলে ও মেয়ে উভয়ের জন্যই উন্মুক্ত।

বিদ্যালয় এর আদিকাল থেকে বর্তমান সময় পর্যন্ত স্থানিক আর্থিক পট পরিবর্তনের সংক্ষিপ্তায়ন : বোহার হাইস্কুল (উঃ মাঃ) বিদ্যালয়ের আজ যে ইট, বালি ও কংক্রিটের বলিষ্ঠ ত্রিতল ও দ্বিতল বিল্ডিং সন্নিবিষ্ঠ বলিষ্ঠ রূপ আমরা দেখি তা সম্পূর্ণ হতে লেগেছে ১০০ বছরের অধিক সময়, অতিক্রম করতে হয়েছে অনেক খাড়াই উৎরাই।

প্রতিষ্ঠা লগ্ন থেকে ১৯৫০ খ্রিস্টাব্দ পর্যন্ত বাইস হাজার ওয়াকজ স্টেট থেকে বিদ্যালয়টি অনুদান পেলও, ১৯৫১ সালের পর থেকে এই অনুদান আসা বন্ধ হয়ে যায়। কিন্তু অল্পসংখ্যক কিছু উদারচেতা পন্ডিত ব্যক্তিবর্গ তাতে দমে যাননি। নিজেদের সঞ্চিত অর্থ দিয়ে ১৯৫১ সাল থেকে বিদ্যালয়ে চলনা শুরু করেন। দীর্ঘ দোটানাটানির পর বিদ্যালয়ের স্থান বদলের জায়গা দানকৃত জমিতে হলেও, ছাত্র-ছাত্রীদের জন্য শ্রেণীকক্ষ ছিল না। শ্রেণিকক্ষ তৈরির জন্য তৎকালীন শিক্ষকরা কেউ ইট দিয়ে, কেউ বা বাঁশ দিয়ে, গ্রামবাসীদের মধ্যে কেউ কম দামে তালগাছে দিয়ে, অনেকের দান করা অর্থকে সম্মিলিত করে টিন কিনে বর্তমানের অবস্থানে তৈরি হয় পূর্বে দুটি, পশ্চিমে দুটি ও উত্তরে একটি মাটির গাঁথনি দেওয়া টিনের চাল বিশিষ্ট ইটের ঘর।

বিদ্যালয়ের প্রাক্তন শিক্ষক অমল সিংহ রায় মহাশয়ের সাক্ষাৎকার থেকে জানা গেছে যে, বিদ্যালয় তৈরিতে তৎকালীন শিক্ষকদের ভূমিকা ছিল অনেক বেশি এবং গ্রামবাসীদের ভূমিকা ছিল নামমাত্র। বিদ্যালয়ের বয়স বাড়ার সাথে সাথে ছাত্র সংখ্যা বৃদ্ধি দেখে বিদ্যালয়ের প্রাণ পুরুষ অমিতাভ সিংহ রায় মহাশয় নানাভাবে অর্থ সংগ্রহ করে তা দিয়ে বিদ্যালয়ের উন্নতি সাধন করেছিলেন। অর্থ সংগ্রহের জন্য দুর্গাপূজা, বোহারে বিখ্যাত কালী পূজা (রটন্তী কালী) ইত্যাদির রাতগুলিতে বড় বড় যাত্রা বা নাটক অপেরার আয়োজন করে শিক্ষকরা নিজের দায়িত্বে টিকিট বিক্রয় করে অর্থ সঞ্চয় করেছেন।

অমল সিংহ রায় মহাশয়ের বক্তব্যে আরও জানা যায় যে, বিদ্যালয়ের উন্নতিকল্পে শিক্ষকরা ওই অঞ্চলের গ্রামে গ্রামে ঘুরে অর্থবান ব্যক্তিদের থেকে অর্থ সংগ্রহ করেছিলেন। এই রকমই একদিন অর্থ সংগ্রহের আশায় বিদ্যালয়ের শিক্ষকদের একটি দল নিকটবর্তী মাকরা গ্রামে গিয়ে সেখানকার বিত্তশালী বাড়িগুলি ঘুরে অর্থ সংগ্রহ করছে দেখে কালিপদ মাঝি নামের একজন সাধারণ গ্রামবাসী বলেছিলেন, “কি মাস্টার! শুধু সরকার বাবুর বাড়ি গেলে হবে? উনি না হয় ৫০০ টাকা দেবেন কিন্তু আমি তো পাঁচটা ইটও দিতে পারব”( অমরবাবুর বক্তব্যের স্মৃতিচারণায় এই কথাটি উঠে এসেছে)। অর্থাৎ আমরা দেখতে পাচ্ছি যে, ধীরে ধীরে বিদ্যালয়ের পসার অঞ্চলের মানুষের মধ্যেও বেশ জায়গা করে নিতে শুরু করেছিল। তাই মানুষজন সাহায্যের হাত বাড়িয়ে এগিয়ে এসেছিল। বিদ্যালয়ের উন্নতিকল্পে গুরু প্রসাদ সিংহ রায় নামের একজন প্রভাবশালী ব্যক্তি যিনি আদতে বোহার কোল্ড স্টোরের মালিক তিনি প্রায় দশ হাজার টাকা অনুদান দিয়েছিলেন বলে জানা যায়। এই সকল অনুদান ও সংগৃহীত অর্থ দিয়েই পূর্ব দিকে মাটির ঘরের পাশে এক কুঠুরি ঘর বিশিষ্ট দ্বিতল ও পশ্চিম দিকের মাটির ঘরগুলি ভেঙে প্রধান শিক্ষক ও সাধারণ শিক্ষকের ঘর সহ দ্বিতল বিশিষ্ট সিমেন্টের পাকা গাঁথুনি যুক্ত ছয়টি ঘর ও শিক্ষিকাদের জন্য পৃথক বাথরুম নির্মাণ করা হয়, ১৯৭০ থেকে ১৯৭৩ সালের মাঝামাঝি সময়কালে। ছাত্র-ছাত্রীদের খেলার মাঠের অভাব অনুধাবন করে বিদ্দপুরের একদা জমিদার বংশীয় নন্দী চৌধুরী পরিবারের কেদারনাথ নন্দী চৌধুরী, গুরুগোপাল নন্দী চৌধুরী ও পঞ্চানন নন্দী চৌধুরী বিদ্যালয়ের অনতি দূরে ৯৫ শতক জমি দান করে দেন, যা ছিল তাদের কুলদেবতা রাজ রাজেশ্বর দেবের সেবায়েত সম্পত্তি ।

বর্তমানে এখন বিদ্যালয়ের বাড়বা্ড়ন্তে অনুদান যোগায় ‘সর্বশিক্ষা মিশন অভিযান’-র তহবিল যার দৌলতে চারিধারে বিল্ডিং নিবিষ্ট শ্রেণীকক্ষ বেড়েছে, ল্যাব নির্ভর বিষয়গুলির আলাদা আলাদা ল্যাব হয়েছে, পানীয় জলের জন্য গভীর নলকূপের ব্যবস্থা হয়েছে, ছাত্র-ছাত্রী ও শিক্ষকদের জন্য শৌচালয়, সাইকেল ও গাড়ি রাখার পার্কিং, রান্নার জায়গা, সিসিটিভি ক্যামেরার নিরাপত্তা, বিদ্যালয়ের বিভিন্ন অনুষ্ঠানের তাগিদে স্থায়ী মঞ্চ বিভিন্ন প্রাক্তন শিক্ষকদের অনুদানের তৈরি হয়েছে। এইভাবেই ক্রমান্বয়ে বিদ্যালয়েটির উন্নতি সাধন ঘটে চলেছে। ২০১৭ সালে আমি যখন বিদ্যালয় জীবন শেষ করেছিলাম এখন সেখান থেকে অনেক পট পরিবর্তন ঘটেছে।

ইতিমধ্যে ২৫ শে ডিসেম্বর ২০১৮ সালে বিদ্যালয়ের প্রাণপুরুষ মাননীয় অমিতাভ সিংহ রায় মহাশয় গত হয়েছেন। তবে তাঁর দেখানো রূপরেখায় আজও বিদ্যালয়কে রূপান্তরের মধ্যেও সুদৃঢ় করে রেখেছে।

বিদ্যালয়ের উন্নয়নে শিক্ষক ও শিক্ষিকারা : বিদ্যালয়ের প্রাক্তন শিক্ষক অমল সিংহ রায় মহাশয়ের সাক্ষাৎকারে বারংবার উঠে এসেছে তাঁর পূর্ববর্তী ও তাঁর সমকালীন শিক্ষকদের আত্মত্যাগের কথা। আর্থিক সাহায্যের পাশাপাশি বিদ্যালয়ের জন্য রাতদিন এক করে দিয়ে বিদ্যালয়ের স্থাপত্যকে তিলে তিলে মজবুত করেছেন তাঁরা। বিদ্যালয়ের স্বার্থে অর্থের প্রয়োজনে দল করে বাড়ি বাড়ি ঘুরেছেন, নাটক বা যাত্রার টিকিট বিক্রি করেছেন, প্রয়োজনে অর্থ সঞ্চয়ের তাগিদে রাজমিস্ত্রিদের সাথে জোগাড়ের কাজ করেছেন, তাঁদের অবদান এক কথায় অবর্ণনীয়।

শিক্ষার আলো পৌঁছাতেও কাল্পন্য করেননি তাঁরা, বিদ্যালয়টি গোঁড়র দিকে যখন এখনকার মত এতটা সুখ্যাত ছিল না তখন এক এলাকা থেকে অন্য এলাকায় ঘুরে গ্রামবাসীদের বুঝিয়ে অভিভাবকদের রাজি করিয়ে ছেলে-মেয়েদের বিদ্যালয়মুখী করে তোলে, ছাত্র-ছাত্রীদের স্বার্থে বেশি পরিমাণে শিক্ষকের প্রয়োজন হলে নিজেদের পকেটের অর্থ দিয়ে এলাকার শিক্ষিত যুবক-যুবতীদের দিয়ে পড়ানোর ব্যবস্থা করা, এমনকি বিদ্যালয়টি যখন ১৯৮০-র দশকে দুটি শিফটে ভাগ হয়েছিল তখন সমানভাবে ক্লাস নেওয়া ইত্যাদি সবকিছু করেছে এই বিদ্যালয়ের প্রাক্তন শিক্ষকরা। আজ তাদের ঐকান্তিক চেষ্টার ফসল ঘরে তুলেছে বোহার হাই স্কুল (উঃ মাঃ) একথা বললে কম বলা হয়। প্রকৃত শিক্ষক চেতনা ও শিক্ষা দেবার ইচ্ছা এই সকল শিক্ষকদের কাজ তথা অবদানকে অমর ও অক্ষয় করে রেখেছে।

অবসর গ্রহণের পরেও তাঁরা থেমে যাননি, অবসরপ্রাপ্ত শিক্ষকদের সম্মিলিত অর্থেই গড়ে উঠেছে বিদ্যালয়ের উত্তরে স্থায়ী পাকা অনুষ্ঠান মঞ্চসহ বিল্ডিং (অবসরপ্রাপ্ত শিক্ষকরা ছাড়াও এলাকার বেশ কিছু শিক্ষিত ব্যক্তি এই বিল্ডিং নির্মাণে সাহায্য করেছিলেন) যার দ্বারোদ্ঘাটন করেছিলেন প্রাক্তন সাংসদ নিখিলানন্দ সর মহাশয় (১২ ই জুলাই, ১৯৯৯), বিদ্যালয়ের খেলার মাঠের পাশে প্রাক্তন শিক্ষক কাশীনাথ ঘোষের দানাকৃত অর্থে নির্মিত হয়েছে স্থায়ী ক্রীয়া মঞ্চ, বিদ্যালয়ের উত্তর-পূর্বে থাকা রান্নার জন্য নির্মিত ভবনটিও শিক্ষকদের দানে নির্মিত। এগুলি ছাড়াও বিদ্যালয়ের প্রয়োজনে বিভিন্ন আসবাবপত্র প্রদান করে বিদ্যালয়কে সাজিয়ে তুলতে সক্রিয় ভূমিকা নিতে দেখা যায় অবসরপ্রাপ্ত শিক্ষক-শিক্ষিকাদের।বিদ্যালয়ের শক্তিকেন্দ্র হল তাঁর শিক্ষকরা। প্রতিষ্ঠান নগ্ন থেকে আজ পর্যন্ত পর্যালোচনা করলে বোঝা যায় তাদের ভূমিকা কতখানি। তবে ১৯১৬ সাল থেকে কারা শিক্ষকতা করেছেন বা কারাই বা প্রধান শিক্ষকের পদ সামলেছেন তা তথ্যের অভাবে জানা যায় না।

বিদ্যালয়ের শক্তিকেন্দ্রে থাকা সন্ধান পাওয়া প্রাক্তন ও বর্তমান শিক্ষক-শিক্ষিকা ও শিক্ষক কর্মীবৃন্দের কথা : বিদ্যালয়ের একেবারে প্রতিষ্ঠানগ্ন থেকে যেসকল শিক্ষক-শিক্ষিকারা অক্লান্ত সেবা দিয়ে গিয়েছেন তাদের কথা সেই ভাবে জানা যায়নি ঠিকই, তবে বিদ্যালয়ের প্রাক্তন ছাত্র তথা প্রাক্তন সসহঃশিক্ষক মহঃ সহকত আলি ‘শতবর্ষ স্মরণিকা’ ম্যাগাজিনে ‘বোহার উচ্চ বিদ্যালয়ের ইতিহাস’ প্রবন্ধে ১৯৪৪-১৯৫২ সালে তিনি যখন বিদ্যালয়ের ছাত্র ছিলেন সেই সময়ের কিছু শিক্ষকের নাম উল্লেখ করেছেন। “আমি ছাত্র থাকাকালীন যে সকল শিক্ষক বিদ্যালেয় শিক্ষকতা করেছেন, তাঁদের মধ্যে সকলের নাম না মনে থাকলেও অনেকেরই নাম আমার মনে আছে, যেমন- মরহুম আমজাদ আলি, স্বর্গীয় ধারা মহাশয়, সৈয়দ আব্দুল ওদুদ সাহেব, স্বর্গীয় ভোলানাথ বাবু, স্বর্গীয় প্রহ্লাদ বাবু, স্বর্গীয় পানু বাবু, স্বর্গীয় কমলাকান্ত বাবু, স্বর্গীয় নারায়ণ বাবু, স্বর্গীয় নলিনী বাবু,স্বর্গীয় মাখনলাল বাবু, স্বর্গীয় শচীন্দ্রনাথ চক্রবর্তী, মরহুম আব্দুল হাসান সাহেব প্রমুখ শিক্ষকগণ।‘

এই মহঃ সহকত আলি যখন বিদ্যালয়ের শিক্ষকতা করেছেন অর্থাৎ ১৯৬৫ খ্রিস্টাব্দ থেকে, সেই সময়ের বেশ কয়েকজন শিক্ষকের নাম আমরা জানতে পারি উপরিউক্ত প্রবন্ধে, তিনি লিখেছেন,“এই বিদ্যালয়ে শিক্ষকতার পেশায় নিযুক্ত হওয়ার পর যে সমস্ত শিক্ষকের সাথে আমি শিক্ষকতা করেছি জুনিয়র স্কুল থাকাকালীন তাঁরা হলেন স্বর্গীয় নলিনীমোহন ব্যানার্জি, স্বর্গীয় নারায়ন প্রসাদ চট্টোপাধ্যায়, স্বর্গীয় তুলসী দাস, স্বর্গীয় পঞ্চানন বাবু, স্বর্গীয় শ্যামচাঁদ যস, স্বর্গীয় অনাদি নাথ পাল এবং কৃষ্ণচন্দ্র ব্যানার্জি প্রমুখ শিক্ষকগণ।“ তিনি আরো লিখেছেন যে,”১৯৭০ সালে বোহার স্কুলটি সরকার কর্তৃক হাই স্কুলের অনুমোদন পাবার পর বহু জ্ঞানীগুণী শিক্ষকবৃন্দ এই বিদ্যালয়ে শিক্ষকতা করতে আসেন। এঁদের মধ্যে আরবি শিক্ষক ফিরোজউদ্দিন আহম্মদ, দীপিকা ভট্টাচার্য,কাশীনাথ ঘোষ, শিবদাস মন্ডল, নারায়ণ চন্দ্র ঘোষ, কাজী আবরার হোসেন, হিমাংশু মুখার্জি, দীনবন্ধু ঘোষ, মানিকচন্দ্র দাঁ, অজয়কুমার সিংহ রায়, অমলকুমার সিংহ রায়, হীরালাল, বাসুদেব নাথ এঁরা সকলেই সাধ্যানুযায়ী স্কুলের উন্নয়নে আত্মনিয়োগ করেছিলেন।“

সহকত বাবুর উল্লেখ্য প্রত্যেকেই বর্তমানে অবসর নিয়েছেন, সময় ও বিস্তৃতি বাড়ার সাথে সাথে বিদ্যালয়ে প্রতিবিষয় ভিত্তিক এক বা একাধিক শিক্ষক-শিক্ষিকা এবং অশিক্ষক কর্মীবৃন্দের উপস্থিতি বর্তমানে নজরে আসে।

পর্যায়নুক্রমিক প্রধান শিক্ষকের তালিকা : ১৯১৬ সাল থেকে বিদ্যালয়টির সূচনা পর্বের প্রমাণ মিললেও সেই সময় থেকে পর্যায়নুক্রমিক প্রধান শিক্ষকের তালিকা পাওয়া যায় না।

১৯৫৬ সালে বোহার টু-ক্লাস জুনিয়র স্কুল স্বীকৃতি পাবার পর থেকে যে রেজুলেশান বুকগুলি ও বিভিন্ন সরকারি নথি পাওয়া যায় সেগুলি থেকে জানা যায় যে, ১৯৫৬ সালে বোহার টু-ক্লাস জুনিয়র স্কুল স্বীকৃতি পেলে তার প্রধান শিক্ষক হন স্বর্গীয় নারায়ন প্রসাদ চট্টোপাধ্যায় মহাশয়। এরই মধ্যে ১৯৬৪ সালে বিদ্যালয়টি হয়ে যায় বোহার ফোর ক্লাস জুনিয়র স্কুল এবং স্বর্গীয় নারায়ন প্রসাদ চট্টোপাধ্যায়ের কর্মজীবনের ইতি ঘটে। এরপর প্রধান শিক্ষক হন স্বর্গীয় শ্যামচাঁদ যশ মহাশয়, ১৭ই জানুয়ারি ১৯৬৭ থেকে ১৯৭১ সাল পর্যন্ত শ্যামচাঁদ বাবু কার্যভার সামলান এবং তার কর্মজীবনের ইতি ঘটে ওই সালেই। ইতিমধ্যে ১৯৭০ সালের বিদ্যালয়টি উচ্চ বিদ্যালয় উন্নতিকরণ হয়।

এই সময় ১৯৭১ সাল থেকে প্রায় দুই বছর সময়কাল সহকারী প্রধান শিক্ষক হয়ে বিদ্যালয় চালান মহম্মদ মহাসীন সেখ মহাশয়। যদিও তিনি ১লা সেপ্টেম্বর, ১৯৭৩ সালে প্রধান শিক্ষকের আসনের স্থায়ীভাবে বসেন এবং কর্মজীবনের শেষ দিন ৩০ শে সেপ্টেম্বর, ২০০৩ তারিখ পর্যন্ত প্রধান শিক্ষকের পদাসন সামলান। ১লা অক্টোবর, ২০০৩ থেকে ২রা জানুয়ারি, ২০০৫ তারিখ অবধি এই বিদ্যালয়ের চালনা করেন সহকারীর প্রধান শিক্ষকের আসনে বসে থাকা অজয় কুমার সিংহ রায় মহাশয়। তারপর ৩রা জানুয়ারি, ২০০৫ তারিখে প্রধান শিক্ষকের পদে আসেন মানিক চন্দ্র দাঁ মহাশয় এবং তাঁর কর্মজীবনের শেষ দিন ৩০শে অক্টোবর, ২০১০, এই আসনে বসেই নিষ্পত্তি হয়। এই সময় বিদ্যালয়টিকে যোগ্য অভিভাবকের মতো আগলে রেখেছিলেন বর্তমান সহকারী প্রধান শিক্ষক সুশান্ত দাস মহাশয়(০১.০৭.১০ - ২৭.০১.১৫) এরপর ২৮শে জানুয়ারি, ২০১৫ তারিখে মাননীয় অরুন মন্ডল মহাশয় এই বিদ্যালয়ের প্রধান শিক্ষক পদে আসীন হন এবং বর্তমানে তিনিই বিদ্যালয়ের প্রধান অভিভাবকের আসন আলোকিত করে আছেন।

বিদ্যালয়ের সম্পাদকদের পর্যায়নুক্রমিক তালিকা : প্রধান শিক্ষক ও অন্যান্য শিক্ষক শিক্ষিকা ছাড়াও বিদ্যালয়ের প্রশাসনিক পরিকাঠামো পরিচালনায় বিদ্যালয়ের সম্পাদক ও তার সম্পূর্ণ পরিচালন কমিটির অবদান অনেকখানি। এই বিদ্যালয়ের ক্ষেত্রেও তার অন্যথা হয়নি। প্রয়োজনে প্রয়োজনীয় সিদ্ধান্ত নেওয়া ও পদ্ধতি মেনে তা বাস্তবায়িত করা ইত্যাদি সবই দেখতে হয় সভাপতি সহ তার পূর্ণাঙ্গ পরিচালন কমিটিকে।

মহঃ সহকত আলী-র ‘বোহার উচ্চ বিদ্যালয়ের ইতিকথা’ প্রবন্ধে বিদ্যালয়ের সভাপতির একটি তালিকা পাওয়া যায় সেটি হল,”সম্পাদক হিসেবে বোহার জ্বালালিয়া এম.ই স্কুল নামকরণ থাকাকালীন মরহুম সৈয়দ ইশাহক সাহেব ১৯৪৮ সাল পর্যন্ত আমৃত্যু দায়িত্বে বহাল ছিলেন, ১৯৪৮ সালের পর থেকে ১৯৬৩ সাল পর্যন্ত স্বর্গীয় অমূল্যচন্দ্র লাহা মহাশয় সম্পাদক ছিলেন। ১৯৬৪-৬৮ সাল পর্যন্ত স্বর্গীয় বাসুদেব নাথ মহাশয়, ১৯৬৯-১৯৭১ সাল পর্যন্ত স্বর্গীয় অমিতাভ ও সিংহ রায় মহাশয়। ১৯৭২-১৯৭৫ সাল পর্যন্ত সৈয়দ আব্দুল গনি সাহেব সম্পাদক ছিলেন। ১৯৭৫-১৯৭৭ সাল পর্যন্ত বিদ্যালয়টি ‘Administrator’-র আওতায় চলে যায়। ১৯৭০ সালের কিছুদিন স্বর্গীয় শ্রী শান্তি প্রসাদ সিংহ রায় সম্পাদক হন। ১৯৭৭ সালের রাজনৈতিক পটপরিবর্তনের সাথে সাথে অমিতাভ মহাশয় পুনরায় এই বিদ্যালয়ের সম্পাদকের পদ গ্রহণ করেন এবং ১৯৮৫ সাল পর্যন্ত ওই পদে অধিষ্ঠিত থাকেন। তাঁর পরে শ্রী অজিত কুমার বিশ্বাস মহাশয় সম্পাদক হন। তাঁর আমলে ১৯৭৭ সালে জুন মাসে ওই বিদ্যালয় হতে আমি অবসর গ্রহণ করি। স্বর্গীয় শ্রী বলাইচন্দ্র ঘোষ মহাশয় এবং স্বর্গীয় শ্রী অমূল্যচন্দ্র লাহা মহাশয় সম্পাদক দীর্ঘদিন বিদ্যালয়ের উন্নয়নে সাহায্য করে গেছেন।“ বর্তমানে বিদ্যালয়ের সভাপতি শ্রী নকুলেশ্বর মোদক ও সম্পাদক প্রধান শিক্ষক শ্রী অরুন মন্ডল মহাশয়। ওনারা ছাড়াও পরিচালন কমিটির অন্যান্য সদস্যরা হলেন শ্রী সুশান্ত দাস, শ্রী জয়ন্ত কুমার নাথ, শ্রী অরুণ ধারা, শ্রীমতি মৌমিতা দে, শ্রী নবকুমার চক্রবর্তী, সৈয়দ সাবির আহম্মেদ, সেখ অসগর আলী, S.I. of Schools এবং B.M.O.H প্রমুখরা।

বিদ্যালয়ের চালিকাশক্তি ও কৃতী স্বরূপ ছাত্র-ছাত্রীরা : ছাত্র-ছাত্রী ছাড়া বিদ্যালয় মনিহারা ফনীর ন্যায়। তাদের উপস্থিতিই বিদ্যালয়ের প্রধান চালিকাশক্তি। সময়ের সাথে সামঞ্জস্য রেখে বিগত বছরগুলিতে কখনো বা ছাত্র-ছাত্রীদের সংখ্যা বেড়েছে কখনো বা সামান্য হলেও কমেছে। পরিসংখ্যানের এই ওঠানামা তো চিরন্তন সত্য। তবে একথা নির্দ্বিধায় বলা যায় যে এই বিদ্যালয়টি বোহার ২-নং পঞ্চায়েত এলাকাসহ পার্শ্ববর্তী বেশ কয়েকটি এলাকার উচ্চ শিক্ষার সংস্থান এই বিদ্যালয়টি। একদিনে বিদ্যালয় দ্বাদশ শ্রেণি পর্যন্ত পঠন-পাঠন করার ছাড়পত্র পায়নি, তাই বিগত সেই সময়গুলিতে বিদ্যালয়ের দারুন দারুন সকল মেধাকে বিদ্যালয়ের সাথে সম্পর্ক ছেদ করতে হয়েছিল বিদ্যালয়জীবনের মাঝ অবস্থাতেই। এই নিয়ে আক্ষেপের সুর শোনা যায় অমল সিংহ রায় মহাশয়ের সাক্ষাৎকারে

বর্তমানে যে আক্ষেপ অতীত, শতাধিক ছাত্রের ভবিষ্যৎ নির্মাতা এই অখ্যাত বিদ্যালয়টি। বহু গুণী ছাত্র যারা দেশ ছাড়িয়ে বিদেশে নিজেদের কৃতিত্ব রেখেছে তাদের ভিত্তিপ্রস্তর নির্মাণ করেছে এই বিদ্যালয়টি। এই বিদ্যালয়ের প্রত্যেক কৃতির নাম জানা না গেলেও ‘শতবর্ষের স্মরণিকা’ ম্যাগাজিনে উল্লেখযোগ্য কয়েকজন কৃতির নাম পাওয়া যায়। তারা হলেন (১) মেহের আলী মন্ডল (অধ্যাপক, কালনা কলেজ) (২) কৃষ্ণপদ সরকার (অবসরপ্রাপ্ত অধ্যাপক, কলকাতা) (৩) ডা: দীপঙ্কর পাল, (4) ডা: দোদুল মন্ডল এইমস, নতুন দিল্লি), (৫) ডা: মৌসম মন্ডল (কলকাতা), (৬) ডা: মহসিন মন্ডল (গবেষক, আমেরিকা) প্রমুখরা ছাড়াও সমাজে আরো অনেক প্রতিষ্ঠিত ব্যক্তি আছেন যেমন- শিক্ষক, ডাক্তার, বৈজ্ঞানিক, নার্স, সরকারি কর্মচারী সহ আরও বিভিন্ন ক্ষেত্রে। এছাড়াও গত ২০১২ সালে মাধ্যমিক পরীক্ষায় রাজ্যে নবম স্থানাধিকারী মহঃ সাগীর এই বিদ্যালায়েরে ছাত্র ছিল

বিদ্যালয়ের বর্তমান অবস্থার পর্যালোচনা :বিদ্যালয়টির এলাকা সন্নিবিষ্ট চারপাশের বিভিন্ন জায়গায় নতুন নতুন বেশ কয়েকটা বেসরকারি তথা ইংরেজি মাধ্যম স্কুল তৈরি হয়েছে এবং এলাকার আর্থিক স্বচ্ছলতা যুক্ত পরিবারের ছেলেমেয়েদের সেই সব স্কুলগুলিতে ভর্তি হবার প্রবণতা বেড়েছে অনেকখানি, একথা অস্বীকার করার কোনো অবকাশ নেই। তবে সেটা গুটিকয়েক পরিবারের মধ্যেই সীমাবদ্ধ কারণ এলাকার বেশিরভাগ অংশের মানুষ মধ্যবিত্ত বা নিম্নবিত্ত খেটে খাওয়া সম্প্রদায় থেকে। তাই তাদের ছেলেমেয়েদের ভবিষ্যৎ নির্মাণে তারা নিজেদের অদূরবর্তী এই বিদ্যালয়কেই বেছে নেন।

ভাষা পাঠ্যসূচি ও পড়ানোর অত্যাধুনিক ব্যবস্থা ছাড়া এই বিদ্যালয়টি কোন অংশে পিছিয়ে নেই। প্রত্যেক ক্লাসের জন্য এক বা একাধিক শ্রেণীকক্ষ, বিষয় ভিত্তিক এক বা একাধিক শিক্ষক, পার্কিং, মিড-ডে মিল রান্না ও খাওয়ানোর জন্য সুব্যবস্থা, গভীর কূপ সংযুক্ত পানীয় জল, ছাত্রছাত্রী ও শিক্ষক শিক্ষিকাদের জন্য পৃথক পৃথক বাথরুম, শিক্ষক ও শিক্ষিকাদের জন্য আলাদা আলাদা বিশ্রামাগার, প্রধান শিক্ষক ও সহকারী প্রধান শিক্ষকের আলাদা আলাদা অফিস ঘর, ছাত্র-ছাত্রীদের বসার জন্য কাঠের বেঞ্চ, প্রত্যেক শ্রেণিকক্ষে বৈদ্যুতিক আলো পাখার ব্যবস্থা, নিরাপত্তার জন্য সি.সি.টিভি ক্যামেরা, লাইব্রেরী, কম্পিউটার ল্যাব সহ ল্যাবভিত্তিক অন্যান্য বিষয়গুলোর জন্য পৃথক পৃথক ল্যাব, খেলার মাঠ, অনুষ্ঠান মঞ্চ ইত্যাদি সবকিছুই বর্তমানে বিদ্যালয়ের শরিক হয়েছে।

প্রত্যেক বছর সরস্বতী পূজা, বার্ষিক ক্রীড়া প্রতিযোগিতা, ভাষা দিবস, স্বাধীনতা দিবস, বিভিন্ন বরেন্য ব্যক্তিবর্গের জন্ম ও মৃত্যু দিন সমারোহের সাথে উদযাপিত হয়, সাথে সাথে এখন বিদ্যালয়ের চারপাশের এলাকায় বিভিন্ন প্রকার সচেতনতামূলক অনুষ্ঠানের মধ্যে দিয়ে সমাজ সচেতনতায় বিদ্যালয়টির ভূমিকা অনবদ্য। বিভিন্ন ব্লক ও জেলা স্তরের প্রতিযোগিতাতেও বিদ্যালয়টি কোন অংশে পিছিয়ে নেই।

শতবর্ষীয় বছর ও তার উদযাপন : তথ্যের ভিত্তিতে বিচার করলে 2016 সালে বিদ্যালয় এটি তার শতবর্ষ পূর্তি করেছে যার সাক্ষী আমি নিজে। ২০১৬ সালের সেপ্টেম্বর মাসের ১৫ তারিখ তৎকালীন বিধায়ক সজল পাঁজা মহাশয় আন্তঃবিদ্যালয়ের ক্রীড়া প্রতিযোগিতার সূচনা করলে শুরু হয় বর্ষীয় অনুষ্ঠানের। উপস্থিত ছিলেন জেলা সভাপতি দেব টুডু, প্রাক্তন ফুটবলার বিদেশ বস মহাশয়। দুদিনের ক্রিড়া প্রতিযোগিতা শেষ হলে শুরু হয় বিদ্যালয়ের মূল সাংস্কৃতিক অনুষ্ঠান। ১৭,১৮ এবং ১৯ শে অক্টোবর মোট তিন দিন ধরে চলে এই অনুষ্ঠান। প্রাক্তন শিক্ষক-শিক্ষিকা, প্রাক্তন ছাত্র-ছাত্রী, B.M.O.H সহ উপস্থিত ছিলেন আরও অনেক বরেণ্য ব্যক্তি। আবৃত্তি, গান, বিতর্কসভা, নৃত্যনাট প্রভৃতি বিভিন্ন অনুষ্ঠানে অংশগ্রহণ করেন বিদ্যালয়ের ছাত্র-ছাত্রী ও শিক্ষক-শিক্ষিকারা, তাছাড়াও পেশাদার শিল্পীরাতো ছিলিনই। এই শতবর্ষীয় অনুষ্ঠানে বিদ্যালয়ের তরফে সংবর্ধনা দেয়া হয় রাষ্ট্রপতি পুরস্কার প্রাপ্ত শিক্ষক শ্রী অরূপ চৌধুরী মহাশয়কে। এই অনুষ্ঠানে অনেক বরেণ্য ব্যক্তির নিমন্ত্রণ থাকলেও কোনো না কোনো কারণবশত তারা উপস্থিত হতে না পারলেও তাঁদের হার্দিক শুভেচ্ছা বার্তা প্রেরণ করেছিলেন।

এই ইতিবৃত্ত লেখার পিছনে অবশ্যই নিজ স্বার্থ ছিল কারণ এই ইতিবৃত্ত রচনার মধ্যে দিয়ে আমি আমার স্নাতকোত্তররের প্রকল্প পত্রের আঞ্চলিক ইতিহাস রচনা শেষ করেছি। আমি বিদ্যালয় কর্তৃপক্ষকে কথা দিয়েছিলাম, যে লেখালিখি শেষ হলে আমি তা অনলাইন পাবলিশ করার ব্যবস্থা করব , আজ সেই কথা রাখতে পেরে আমি খুশি। আমার এই রচনার অনুমতি প্রদান করেছেন বিদ্যালয়ের বর্তমান প্রধান শিক্ষক অরুন মন্ডল মহাশয় ,তার জন্য আমি জানাই অসংখ্য ধন্যবাদ। এই প্রকল্প রচনা যাদের ছাড়া অসম্পূর্ণ ছিল তারা হলেন বিদ্যালয়ের প্রাক্তন শিক্ষক অমল সিংহ রায় মহাশয় ও আমার অন্যতম প্রিয় শিক্ষক নবকুমার মুখার্জী মহাশয় , কারণ তাদের বদান্যতা ও একান্ত সাহায্য ছাড়া এই কাজ প্রায় অসম্ভব ছিল। এছাড়া বিদ্যালয়ের অন্যান শিক্ষক ও শিক্ষকরা তাদের সাহায্যের হাত বাড়িয়ে দিয়ে আমায় বাধিত করেছেন।

বর্ধমান বিশ্ববিদ্যালয়ের ইতিহাস বিভাগের মাননীয় অধ্যাপক সুদিত কৃষ্ণ কুমার মহাশয়ে অনুপ্রের ও অনুগ্রহে আমি কুনাল কান্তি ঘোষ এই ইতিবৃত্ত রচনা করলাম,নিজের মতো করে। প্রতি পদে আমায় সাহায্য করা ,ভুল গুলি দর্শানো,প্রয়োজনীয় অনুমতি প্রদান  এই সব কিছু করেছেন মাননীয় সুদিত কৃষ্ণ কুমার মহাশয়। এই ইতিবৃত্ত রচনার ডিজিটাল প্রকাশনা যার নাম ছাড়া অসম্পূর্ণ সে হল ভাই রূপম বিশ্বাস ,তার সাহায্য আমার কাজকে  অনেক সহজ করেছে।

লেখক - কুনাল কান্তি ঘোষ।